吳鎮宇

吳鎮宇係香港男演員。

生平

電視 
佢鄉下喺廣東番禺。佢係響第11期無綫電視藝員訓練班畢業，同期嘅重有梁朝偉。之不過出道之前嗰幾年，吳鎮宇一直都淨係響無綫啲劇集入面做茄哩啡。一直到梁朝偉嗰班一綫演員離開咗無綫之後，吳鎮宇先至有機會上位。佢第一部以一綫身份參演嘅劇集係1986年《北斗前鋒》；而響1988-1992年間，係吳鎮宇響無綫最多演出嘅時期，其中有唔少劇集係佢主演嘅，例如1989年《香港雲起時》。

電影 
吳鎮宇係喺1986年參演咗《靚妹仔3之午夜麗人》而走入咗去電影圈。但早期嗰陣吳鎮宇都淨係撈到一啲角色仔。好似1989年《傲氣雄鷹》，佢喺男角色名單嘅第六位；到1992年佢成為自由身之後，亦都冇變，1993年《唐伯虎點秋香》同《倚天屠龍記之魔教教主》都係咁樣。其間佢重要返番去無綫。

吳鎮宇要到九十年代中先至喺電影圈上位。佢較為人深刻嘅係1996年《古惑仔》系列嘅「靚坤」，開始受到正面評價；1999年係佢最威水嘅一年，唔但只憑住《爆裂刑警》贏得香港電影評論學會最佳男主角，重打入金馬獎──憑住《鎗火》贏得台灣電影金馬獎最佳男主角，當其時角逐嘅重有梁朝偉。之後佢又憑住《公元2000》，贏得金像獎最佳男配角。

吳鎮宇出咗名演技精湛，每年演出電影就有十幾廿部，但佢除咗喺電影入面扮反派之外，就淨係主演一啲爛片。所以吳鎮宇唔但只唔係票房保證，一直都冇咩擁躉，連攞獎都唔係熱門。好似當佢贏得2000年香港電影金像獎最佳男配角嗰陣，觀眾為之受落；但嗰年吳鎮宇贏得金馬獎最佳男主角，就有人覺得係爆冷。吳鎮宇就咁樣回應：「我一直都唔覺得自己係大冷門！」2004年吳鎮宇獲得金像獎提名但輸畀劉德華，吳鎮宇就批評金像獎「選嘅係人脈而唔係演技」。呢句話曾經俾劉德華擁躉強烈指摘，吳鎮宇就話：「唔通唔係靠人脈咩？佢嘅機制決定咗睇起你嘅人可以贏到獎。」

雖然電影市道自九十年代尾越嚟越差，吳鎮宇每年仍然有近廿部電影演出；近年佢更加以導演身份執導電影，其中最為人熟悉嘅係《追影》。

作品

連續劇 
 楊家將
 北斗前鋒
 生命之旅
 鄭成功
 公私三文治
 蓋世豪俠
 花月佳期
 香港雲起時
 笑傲在明天
 午夜太陽
 愛情三角錯
 卡拉屋企
 灰網
 龍的天空
 新同居關係
 難兄難弟
 衝上雲霄
 伙頭智多星
 東方華爾街飾 葉抱一

電影 
 靚妹仔3之午夜麗人
 傲氣雄鷹
 毒豪
 溶屍奇案
 唐伯虎點秋香
 倚天屠龍記之魔教教主
 綁架黃七輝
 衝鋒隊之怒火街頭
 古惑仔
 旺角揸fit人
 97家有囍事
 中華英雄
 特警新人類
 黑道風雲之收數王
 爆裂刑警
 鎗火
 公元2000
 9413
 自從他來了
 愛情白麵包
 無間道2
 放逐
 春田花花同學會
 神槍手與智多星
 醒獅
 鈕扣人
 追影
逆流大叔
使徒行者2諜影行動

獎 
 第37屆金馬獎最佳男主角
 2000年香港電影金像獎最佳男配角
 1999年香港電影評論學會最佳男主角

其他
喺大中華地區，球迷覺得墨西哥足球守門員古利姆奧祖亞同吳鎮宇好似樣，所以奧祖亞又有個花名叫做「墨西哥吳鎮宇」或者「墨西哥Sam哥」。

攷

香港電影男演員
香港導演
吳氏
金馬獎最佳男主角